Yksityiset palveluntuottajat haastoivat Helsingin kaupungin omistaman liikelaitoksen Palmian oikeuteen siitä, että se osallistuu markkinoille epäreiluin perustein. Oikeus asettui valittajien kannalle. Helsingin on tehtävä jotain, joko muutettava Palmia osakeyhtiöksi tai vetäydyttävä kilpailluilta markkinoilta, mikä olisi merkinnyt merkittävää työn vähenemistä Palmialle.

Tässä vaiheessa alkoi kova poliittinen vääntö. Vasemmistopuolueet valittivat, että yhtiöittäminen merkitsee työehtosopimusten muuttamista JHL:n sopimuksesta PAM:in sopimukseksi, mikä olisi merkinnyt joillekin henkilöille palkkojen ja ennen kaikkea lomaoikeuden alentumista.

Voidaan kysyä, onko julkisen sektorin palkkojen syytä olla parempia kuin yksityisillä. Kun on kyse matalapalkka-aloista, on syytä olla, koska Helsingissä pienet palkat ovat liian pieniä toimeentuloon. Olen kirjoittanut, että meidän on hyväksyttävä matalapalkkatyö aloilla, joilla on muuten vaihtoehtona työttömyys (palvelut, joissa ostaja ovat yksityiset ihmiset), mutta siivous on asia, jota on pakko tehdä. Siksi paremmat palkat eivät siivoustoimessa tuota työttömyyttä.

Vihreät ratkaisivat tämän mielestäni hyvin. Vihreät vaativat, että Palmian on otettava työehtosopimukseksi AVAINTES, joka on samaa tasoa kuin nykyinen JHL:n sopimus. Matalapalkkaongelma poistui. Vain osa Palmiasta yhtiöitetään. Esimerkiksi päiväkotien siivoajia ei siirretä yhtiöön, koska päiväkodeissa siivooja ei ole pelkkä siivooja. Kokoomus oli hyvin vihainen, mutta joutui tyytymään vihreiden kantaan.

Palkkojen polkua ei tapahdu, Palmian ei tarvitse vetäytyä kilpailluilta markkinoilta ja yhtiömuodon joustavuus saadaan. Missä siis on enää ongelma?

Vasemmistopuolueet päättivät, että tässä on ongelma. Kyse on lähestyvistä vaaleista. Aina ennen vaaleja yksityistämisen tai yhtiöittämisen mörkö otetaan kaapista ja vaalien jälkeen se pannaan takaisin kaappiin.

(Valtuusto hyväksyi esityksen äänin 43-41)

Katso esimerkiksi Vaalit tulevat, mörkö esiin ja Vaalit ohi mörkö kaappiin